

|  |
| --- |
| **VENTSPILS VALSTSPILSĒTAS PAŠVALDĪBAS DOME** |
| Jūras iela 36, Ventspils, LV­3601, Latvija, tālr.: 63601100, fakss: 63601118, e-pasts: dome@ventspils.lv, www.ventspils.lv |

**SAISTOŠO NOTEIKUMU PROJEKTS**

|  |  |  |
| --- | --- | --- |
| 2023.gada \_\_\_.\_\_\_\_\_\_\_ | Ventspilī | Nr.\_\_\_\_(protokols Nr.\_\_\_\_; \_\_\_\_.§) |

**Par Ventspils valstspilsētas pašvaldības simboliku**

*Izdoti saskaņā ar Pašvaldību likuma*

 *10.panta pirmās daļas 7.punktu, 44.panta otro daļu un*

[*Ģerboņu likuma*](https://likumi.lv/ta/id/123815-gerbonu-likums)[*8. panta*](https://likumi.lv/ta/id/123815-gerbonu-likums#p8) *2.1 daļu*

1. **Vispārīgie noteikumi**

1. Šie saistošie noteikumi (turpmāk – Noteikumi) nosaka Ventspils valstspilsētas pašvaldības (turpmāk – Pašvaldība) simboliku, tās lietošanas kārtību, kā arī atļaujas par tās lietošanu saņemšanas kārtību.

2. Pašvaldības simbolika ir:

2.1. Ventspils pilsētas ģerbonis;

2.2. Ventspils pilsētas karogs;

2.3. Ventspils pilsētas logotips.

3. Pašvaldības simbolika lietojama atbilstoši šiem Noteikumiem, garantējot tai pienācīgu cieņu.

4. Pašvaldības simbolikas grafiskos attēlus var lejupielādēt Pašvaldības tīmekļvietnē [www.ventspils.lv](http://www.ventspils.lv).

1. **Ventspils pilsētas ģerboņa apraksts un lietošana**

5. Ventspils pilsētas ģerboņa heraldiskais apraksts – purpura laukā ar sudraba tīklojumu sudraba medību rags ar zelta iemuti, stīpu un apmali, virs tā zelta ķetnu krusts. Ventspils pilsētas ģerbonim ir jāatbilst tā aprakstam un pamatā jāsakrīt ar attēlu Noteikumu [1. pielikumā](https://likumi.lv/ta/id/297745#piel1).

6. Ventspils pilsētas ģerboņa krāsas atbilst šādiem toņiem:

6.1. purpura krāsa – *Pantone* 207C,

CMYK četrkrāsu standartā – C:0/M:100/Y:43/K:18,5,

RGB krāsu standartā – R:186/G:8/B:56;

6.2. sudraba krāsa – *Pantone* 877C vai *Pantone Cool Gray* 4C,

CMYK četrkrāsu standartā – C:0/M:0/Y:0/K:27,

RGB krāsu standartā – R:195/G:196/B:198;

6.3. zelta krāsa – *Pantone* 873C,

CMYK četrkrāsu standartā – C:0/M:27,5/Y:56/K:18,5,

RGB krāsu standartā – R:219/G:162/B:85;

6.4. melnā krāsa – *Pantone Black C,*

CMYK četrkrāsu standartā – C:0/M:0/Y:0/K:100,

 RGB krāsu standartā – RGB 0/0/0.

7. Ventspils pilsētas ģerboni var attēlot kā vienkrāsas kontūrzīmējumu (Noteikumu [1.1](https://likumi.lv/ta/id/297745#piel1.1). pielikums) vai kongrīvā (reljefspiedē), nodrošinot labi saskatāmu un skaidri nolasāmu ģerboņa attēlojumu.

8. Ventspils pilsētas ģerboni var attēlot, izmantojot tajā lietoto krāsu grafisko atveidojumu heraldikā pieņemtā veidā (Noteikumu [1.2](https://likumi.lv/ta/id/297745#piel1.2). pielikums).

9. Ventspils pilsētas ģerboni ir tiesības lietot:

9.1. Pašvaldības domei, Pašvaldības iestādēm un kapitālsabiedrībām, kurās ne mazāk kā 50% kapitāldaļu pieder Pašvaldībai, kā rekvizītu uz pārvaldes dokumentiem, zīmogos, uz diplomiem, atzinības rakstiem, apliecībām, vizītkartēm un citiem dokumentiem, mājaslapā internetā, reprezentācijas materiālos, izvietot pie ēkām, telpās un uz transporta līdzekļiem;

9.2. pasākumu plakātos, izdevumos, reklāmās un pasākumos:

9.2.1. kurus finansiāli atbalsta Pašvaldība;

9.2.2. kurus organizē Pašvaldības iestādes un kapitālsabiedrības, kā arī kapitālsabiedrības, kurās ne mazāk kā 50% kapitāldaļu pieder Pašvaldībai;

9.3. kā ilustratīvu materiālu enciklopēdijās, mācību līdzekļos un citos zinātniska un izziņu rakstura izdevumos;

9.4. jebkurai personai nekomerciāliem mērķiem, ja vien Ventspils pilsētas ģerboņa lietošana nemaldina par lietotāja juridisko statusu;

9.5. citos gadījumos, ja saņemta Pašvaldības atļauja.

1. **Ventspils pilsētas karoga apraksts un lietošana**

10. Ventspils pilsētas karogs ir balts, tā balto lauku vertikāli un horizontāli šķērso purpursarkanas joslas, veidojot krustu. Krustpunktā izvietots pilsētas ģerbonis, kura lielums ir 3/5 no karoga platuma, un tā labā mala piekļaujas karoga centram. Vertikālā josla karogā izvietota pret ģerboņa centru, horizontālā – sadala karogu divās vienādās daļās. Joslu platums ir 1/5 no karoga platuma. Karoga platuma un garuma attiecība ir 1 : 1,[7.](https://likumi.lv/ta/id/297745#piel7) Ventspils pilsētas karogam ir jāatbilst tā aprakstam un pamatā jāsakrīt ar attēlu Noteikumu [2.](https://likumi.lv/ta/id/297745#piel2) pielikumā.

11. Ventspils pilsētas karoga krāsas atbilst Ventspils pilsētas ģerboņa krāsu toņiem.

12. Ventspils pilsētas karogs pastāvīgi ir pacelts pie Pašvaldības iestādes “Ventspils domes administrācija” (turpmāk – Domes administrācija) ēkas Jūras ielā 36, Ventspilī. Citos gadījumos Ventspils pilsētas karogu un tā attēlu personām ir tiesības lietot pēc brīvas gribas, ievērojot šajos Noteikumos noteiktos ierobežojumus.

13. Ventspils pilsētas karogu aizliegts lietot:

13.1. virs un pie ēkām, kurās tiek veikti būvdarbi;

13.2. pie ēkām, kuras ir pilnīgi vai daļēji sagruvušas, vai bojā ainavu;

13.3. pie ēkām, kurām tiek atjaunota fasāde (izņemot Domes administrācijas ēku);

13.4. karoga novietošanai nepiemērotās vietās un apstākļos (piemēram, kokos, virs un pie palīgēkām, nesakoptās vietās u.tml.);

13.5. ja karogs ir bojāts, izbalējis, netīrs vai citādi vizuāli nepiemērots.

14. Ventspils pilsētas karoga lietošanai pie ēkas fasādes un mastā, kā arī karoga kāta vai masta garuma un diametra izmēriem jāatbilst prasībām, kādas noteiktas Ministru kabineta noteikumos par Latvijas valsts karoga likuma piemērošanu.

15. Ventspils pilsētas karogu dekoratīvos nolūkos drīkst lietot arī vimpeļa formā. Ventspils pilsētas karoga vimpelis neaizstāj Ventspils pilsētas karogu.

16. Ventspils pilsētas karoga vimpelis ir trapecveida auduma lente ar Ventspils pilsētas karoga elementiem. Ventspils pilsētas karoga vimpelim pamatā jāsakrīt ar attēlu Nolikuma [2.1](https://likumi.lv/ta/id/297745#piel2.1). pielikumā.

17. Ventspils pilsētas karoga vimpeli nelieto koka kātā pie ēkas fasādes un sēru noformējumā.

1. **Ventspils pilsētas logotipa apraksts un lietošana**

18. Ventspils pilsētas logotips ir reģistrēta preču zīme, kas tiek aizsargāta saskaņā ar Preču zīmju likumu un to ir tiesības lietot:

18.1. publicitātes materiālos par Pašvaldības organizētajiem, atbalstītajiem, sadarbības pasākumiem un aktivitātēm, saskaņojot ar Domes administrācijas Pilsētas mārketinga nodaļu;

18.2. biedrībām, nodibinājumiem, kuru biedrs vai dibinātājs ir Pašvaldība, saskaņojot ar Domes administrācijas Pilsētas mārketinga nodaļu;

18.3. jebkurai personai nekomerciāliem mērķiem;

18.4. citos gadījumos, ja saņemta Pašvaldības atļauja.

19. Ventspils pilsētas logotips ir grafiska zīme, kas satur Ventspils Livonijas ordeņa pils torņa siluetu un fonu dzeltenā krāsā, uzrakstu "Ventspils" zilā krāsā. Ventspils pilsētas logotipam ir jāatbilst tā aprakstam un pamatā jāsakrīt ar attēlu Noteikumu [3. pielikumā](https://likumi.lv/ta/id/297745#piel3).

20. Ventspils pilsētas logotipa krāsas atbilst šādiem toņiem:

20.1. dzeltenā krāsa – *Pantone* 123C,

CMYK četrkrāsu standartā – C:0/M:21/Y:100/K:0,

RGB krāsu standartā – R:255/G:197/B:12, RAL krāsu standartā – RAL 1003;

20.2. zilā krāsa – *Pantone* 286C,

CMYK četrkrāsu standartā – C:100/M:75/Y:0/K:0,

RGB krāsu standartā – R:0/G:90/B:171, RAL krāsu standartā – RAL 5005.

21. Ventspils pilsētas logotipu var attēlot arī kā melnbaltu attēlu (Noteikumu [3.1](https://likumi.lv/ta/id/297745#piel3.1). pielikums), vienkrāsas attēlu melnā, baltā, zelta (*Pantone* 873C) vai sudraba (*Pantone* 877C) krāsā, kā arī kongrīvā (reljefspiedē), nodrošinot labi saskatāmu un skaidri nolasāmu logotipa attēlojumu.

22. Ventspils pilsētas logotips ir attēlojams uz balta fona. Ja fons ir krāsains, ap logotipu lietojams balts ierobežojošs laukums, kas ir logotipa kontūrlīnija vai kvadrātveida fona laukums noteiktā proporcijā pret logotipu (Noteikumu [3.2](https://likumi.lv/ta/id/297745#piel3.2). pielikums).

23. Ventspils pilsētas logotipu var attēlot arī kopā ar Ventspils pilsētas devīzi "Pilsēta ar rītdienu" (Noteikumu [3.3](https://likumi.lv/ta/id/297745#piel3.3). pielikums) vai kopā ar portāla “visitventspils.com” nosaukumu (Noteikumu [3.4](https://likumi.lv/ta/id/297745#piel3.4). pielikums), ievērojot Noteikumos noteikto Ventspils pilsētas logotipa lietošanas kārtību.

24. Pārveidotu Ventspils pilsētas logotipa attēlu atļauts lietot tikai gadījumos, kad tas saskaņots ar Domes administrācijas Pilsētas mārketinga nodaļu.

1. **Atļaujas saņemšana Pašvaldības simbolikas izmantošanai**

25. Pašvaldības simboliku komerciāliem mērķiem (suvenīriem, preču zīmēm, vimpeļiem, kalendāriem un citai produkcijai), kā arī Noteikumos neminētajos gadījumos, personas drīkst izmantot tikai ar Pašvaldības atļauju (Noteikumu 4. pielikums) Ventspils pilsētas simbolikas lietošanai (turpmāk – Atļauja).

26. Jebkurai personai, kas realizē izstrādājumus ar Pašvaldības simboliku, ir pienākums izstrādājumu realizēšanas vietā nodrošināt Atļaujas oriģināla vai tās kopijas atrašanos, kas jāuzrāda pēc kontrolējošo amatpersonu pieprasījuma. Izsniegtā Atļauja apliecina personas tiesības lietot Pašvaldības simboliku Pašvaldības noteiktajā laikā un veidā.

27. Atļaujas saņemšanai persona iesniedz aizpildītu iesnieguma formu (Noteikumu [5.](https://likumi.lv/ta/id/297745#piel5) pielikums) personīgi vai nosūtot pa pastu Domes administrācijai Jūras ielā 36, Ventspilī. Elektroniskā veidā iesniegums iesniedzams, nosūtot uz elektroniskā pasta adresi: dome@ventspils.lv. Iesniegumam pievieno izstrādājuma skici vai etalona paraugu.

28. Atļauju Ventspils pilsētas ģerboņa un karoga attēla lietošanai izdod Domes administrācijas Arhitektūras un pilsētbūvniecības nodaļa (turpmāk – Arhitektūras un pilsētbūvniecības nodaļa), atļauju Ventspils pilsētas logotipa lietošanai izdod Domes administrācijas Ekonomikas un iepirkumu nodaļa (turpmāk – Ekonomikas un iepirkumu nodaļa), pēc saskaņojuma ar Domes administrācijas Pilsētas mārketinga nodaļu.

29. Iesniegumu Atļaujas saņemšanai Noteikumu 28. punktā minētā institūcija izskata septiņu darba dienu laikā un pieņem lēmumu par:

29.1. atļaujas izsniegšanu;

29.2. atteikumu izsniegt Atļauju;

29.3. iesnieguma atstāšanu bez virzības līdz precizējumu iesniegšanai. Termiņš precizējumu iesniegšanai nav ilgāks par 30 dienām no lēmuma pieņemšanas dienas. Septiņu darba dienu laikā pēc precizējumu iesniegšanas nodaļa pieņem lēmumu par Atļaujas izsniegšanu vai atteikumu izsniegt Atļauju.

30. Atļaujas izsniegšanu var atteikt, ja:

30.1. izgatavojamais izstrādājums ir nekvalitatīvs vai nepiemērots Pašvaldības simbolikas izvietošanai, kas var radīt negatīvu iespaidu par Pašvaldības tēlu (piemēram, identificējot Pašvaldību vai Ventspils pilsētu ar konkrētu izstrādājumu, pasākumu, organizāciju vai arī Pašvaldības simbolika lietota kariķētā un izsmejošā veidā u.tml.);

30.2. nav ievērotas Noteikumos ietvertās prasības.

31. Izsniegtā Atļauja ir derīga, līdz brīdim, kamēr ir spēkā esoša Pašvaldības simbolikas versija, par kuru saņemta Atļauja.

32. Domes administrācijas Arhitektūras un pilsētbūvniecības nodaļas vadītāja vai Domes administrācijas Ekonomikas un iepirkumu nodaļas vadītāja izdoto administratīvo aktu vai faktisko rīcību persona var apstrīdēt, iesniedzot attiecīgu iesniegumu Domes administrācijas vadītājam.

**VI. Noteikumu izpildes kontrole un atbildība**

33. Noteikumu izpildi kontrolē Pašvaldības iestāde “Ventspils pašvaldības policija”, kas ir tiesīga izdot tiesiskos pienākumus nosakošus administratīvos aktus, ciktāl tie nepieciešami Noteikumu II. un III. nodaļā ietverto prasību īstenošanai.

34. Par šajos Noteikumos noteikto Ventspils pilsētas ģerboņa lietošanas noteikumu pārkāpumu personas tiek sauktas pie administratīvās atbildības saskaņā ar Ģerboņu likumu.

35. Par Ventspils pilsētas logotipa neatļautu izmantošanu personas atbild saskaņā ar Preču zīmju likumu.

**VII. Noslēguma jautājums**

36. Atzīt par spēku zaudējušiem Ventspils pilsētas domes 16.02.2018. saistošos noteikumus Nr.3 “Par Ventspils pilsētas simboliku” (Latvijas Vēstnesis Nr.54, 2018, Nr.257, 2019.).

Ventspils valstspilsētas pašvaldības domes priekšsēdētājs J.Vītoliņš